KLASA: M-228/23

URBROJ: 711-02-01/03-2024-04

Zagreb, 23. siječnja 2024.

**TONI JURANIĆ**

**općinski načelnik Općine Baška**

**Predmet: mišljenje na zahtjev obveznika Tonija Juranića**

- daje se

Povjerenstvo za odlučivanje o sukobu interesa (dalje: Povjerenstvo) je 28. prosinca 2023. pod brojem 711-U-8816-M-228/23-01-27 zaprimilo zahtjev za davanjem mišljenja koji je podnio obveznik Toni Juranić, općinski načelnik Općine Baška.

U podnesenom zahtjevu obveznik navodi da je 28. studenoga 2023. Općina Baška zaprimila zahtjev za ovjeru geodetskog elaborata budući da se vrši parcelacija čestica u privatnom vlasništvu koje graniče s javnim dobrom u općoj uporabi u vlasništvu Općine Baška na k.č. br. 8131/3 k.o. Batomalj. Općina, kao vlasnik susjednih čestica koja su predmet parcelacije, svojom ovjerom potvrđuje da se slaže s provedbom elaborata. Jedna katastarska čestica k.č. br. 39/1 G k.o. Batomalj koja graniči s javnim dobrom je u vlasništvu obveznikova rođaka te moli uputu za postupanje u navedenom predmetu.

Povjerenstvo je 8. siječnja 2024. porukom elektroničke pošte zatražilo od obveznika dopuniti podneseni zahtjev dostavom podataka u kojoj liniji, odnosno na koji način su krvnim srodstvom povezani obveznik Toni Juranić i rođak na kojeg upućuje u svom zahtjevu, kao i da specificira na koji način bi sudjelovao u postupku ovjere Općine kojom ista potvrđuje da se slaže s provedbom elaborata u postupku parcelacije čestica u privatnom vlasništvu koje graniče s javnim dobrom u općoj uporabi u vlasništvu Općine Baška.

Obveznik je na navedeno traženje odgovorio porukom elektroničke pošte od 9. siječnja 2024. uz koju je dostavio očitovanje u kojem je vezano za srodstvo navedeno da je s rođakom u pobočnoj liniji krvnog srodstva, tj. radi se o njegovom bratiću (sin pokojne tete).

Prilikom izrade geodetskih elaborata za potrebe provođenja promjena u katastru zemljišta u svrhu dioba ili spajanje katastarske čestica, evidentiranje, brisanje ili promjena podataka o zgradama ili drugim građevinama, evidentiranje stvarnog položaja pojedinačnih već evidentiranih katastarskih čestica, Općina Baška sudjeluje u postupku kao vlasnik odnosno posjednik katastarskih čestica koje neposredno graniče s katastarskom česticom koja je predmet elaborata na način da izvrši uvid u dostavljeni prijedlog geodetskog elaborate od strane Odsjeka za komunalni sustav, prostorno uređenje, graditeljstvo i zaštitu okoliša, navodi obveznik i dodaje da potom Odsjek vrši usporedbu s podacima kojima raspolaže te po potrebi izvrši terenski uvid.

Ukoliko je Općina suglasna s promjenama, na prijedlog Odsjeka, u svojstvu općinskog načelnika kao čelnika jedinice lokalne samouprave ovjerava potpisnu listu u dijelu koji se odnosi na katastarsku česticu na kojoj je kao vlasnik ili posjednik upisana Općina te se lista dostavlja ovlaštenom geodetskom uredu na daljnju provedbu geodetskog elaborata u katastru, ističe obveznik.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje: ZSSI), na 37. sjednici održanoj 19. siječnja 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Pojam poslovnog odnosa u smislu ZSSI-a definiran je člankom 5. stavkom 1. točkom 4. toga Zakona na način da se pojam odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Pojam poslovnog subjekta u smislu ZSSI-a definiran je člankom 5. stavkom 1. točkom 5. toga Zakona na način da su to trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 21. ZSSI-a propisane su pretpostavke koje trebaju biti ispunjene u slučaju kad tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, a kako bi pravni poslovi odnosno pravni akti koji su sklopljeni odnosno doneseni u okviru tog poslovnog odnosa bili valjani.

Imajući u vidu da bratić obveznika ne ulazi u kategoriju članova obitelji kako je definirano člankom 5. stavkom 1. točkom 3. ZSSI-a, a Povjerenstvo nije utvrdilo da postoje druge osnove i okolnosti iz točke 6. iste odredbe ZSSI-a prema kojima se bratić obveznika može u smislu odredaba ZSSI-a smatrati interesno povezanima s obveznikom, Povjerenstvo utvrđuje da nema zapreke da obveznik Toni Juranić u svojstvu općinskog načelnika kao čelnika jedinice lokalne samouprave, na prijedlog Odsjeka za komunalni sustav, prostorno uređenje, graditeljstvo i zaštitu okoliša, ovjerava potpisnu listu u dijelu koji se odnosi na katastarsku česticu na kojoj je kao vlasnik ili posjednik upisana Općina te se lista dostavlja ovlaštenom geodetskom uredu na daljnju provedbu geodetskog elaborata u katastru, Odsjeka za komunalni sustav, prostorno uređenje, graditeljstvo i zaštitu okoliša, sve vezano za česticu k.č. br. 39/1 G k.o. Batomalj.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Toni Juranić, elektroničkom dostavom
2. Objava na internetskoj stranici Povjerenstva
3. Pismohrana